Source: http://www.bihon.ro/echipele-csm-examene-dificile--/news-20080229-11284121
Timestamp: 2018-02-20 08:16:06+00:00

Document:
Echipele CSM, examene dificile - BIHON
Echipele CSM, examene dificile
29. februarie 2008 11:32
ORADEA – Echipele CS Municipal au parte de un weekend dintre cele mai dificile, întâlnind pe teren propriu adversare deosebit de puternice. La Arena „Antonio Alexe” are loc sâmbătă un atractiv cuplaj baschetbalistic, iar duminică se va juca meciul de handbal dintre CSM D&C şi Ştiinţa Bacău.
Vor să învingă Clujul
În deschiderea cuplajului, cu începere de la ora 16, se va disputa meciul dintre echipele CSM Universitatea Oradea şi U Trustul CRE Cluj-Napoca, partidă contând pentru etapa a XVIII-a a Diviziei A de baschet feminin. Formaţia orădeană traversează o perioadă fastă, asigurându-şi, după foarte mult timp, participarea la turneul play-off al campionatului. Elevele antrenoarelor Adriana Niculescu şi Ioana Croitoru au un examen dificil, dar vizează victoria în faţa echipei U Trustul CRE, una din forţele de tradiţie ale baschetului feminin românesc.
Meciul vedetă al cuplajului este cel dintre echipele CSM Leonardo şi CSU Asesoft Ploieşti, contând pentru etapa a XX-a a Diviziei A de baschet masculin. Partida are loc de la ora 18. Meciul pare o întâlnire dintre David şi Goliat, CSU Asesoft fiind favorita indiscutabilă a partidei. CSM Leonardo a făcut meciuri bune pe teren propriu cu Ploieştiul în ultimele două ediţii de campionat, dar acum se află într-o cădere fără precedent, neavând practic nicio şansă în partida de sâmbătă. Campioana absolută a ultimilor ani, CSU Asesoft, nu se află nici ea într-un moment prea fast, având două înfrângeri la pasiv în actuala ediţie. La CSM Leonardo este posibilă revenirea lui Tomas Klimas, care şi-a început antrenamentele după operaţia de menisc.
Nu-şi pot permite eşecul
Handbaliştii de la CSM D&C nu-şi pot permite un eşec pe teren propriu în meciul cu Ştiinţa Bacău. Partida are loc duminică, cu începere de la ora 11. Echipa băcăuană se află pe poziţia a III-a şi luptă să-şi menţină locul pe podiumul clasamentului. La rândul lor, orădenii sunt într-o situaţie disperată, sperând să evite în cele din urmă retrogradarea din Liga Naţională. CSM D&C este condamnată să câştige sau măcar să nu piardă acest meci, pentru că un nou eşec i-ar înrăutăţi situaţia şi aşa disperată din clasament. Pentru orădeni, toate partidele rămase de disputat sunt decisive în ceea ce priveşte soarta lor. Se anunţă un meci echilibrat şi atractiv, deschis oricărui rezultat. Meciul CSM D&C – Ştiinţa Bacău va fi condus de cuplul de arbitri Dordea – Zăuleţ (Sibiu).

References: CSM 
 CSM 
 CSM 
 CSM 
 CSM 
 CSM 
 CSM 
 CSM